Per Clausen (EL), 2009-03-10:
Jeg synes jo, at det er godt, at Dansk Folkeparti kaster sig ind i kampen for at modvirke det, man kalder sådan politiske kup.
Det er jo et kup, synes jeg.
Men da var Dansk Folkeparti fraværende, og jeg går ud fra, at det var, fordi hr. Morten Messerschmidt var i gang med at forberede sig til den her meget vigtige debat. Når det er sagt, synes jeg jo også, det har været lidt bemærkelsesværdigt, at adskillige af ordførerne - godt nok først i deres andet svar, og det var nok klogt - har brugt dyrevelfærden som et eksempel på, hvordan det at træffe flertalsafgørelser i EU er godt, og at det skal vi have meget mere af.
Det synes jeg er lidt spændende, når man tænker på, hvordan der i disse dage foregår en meget spændende debat om dyretransporter, svinetransporter, til Tyskland.
Vi siger ikke, at EU-tilhængerne kan gøre noget ved det, for EU-regler tvinger os til at acceptere dyretransporter, der ud fra dyrevelfærdsmæssige grunde og miljømæssige grunde er fuldstændig uforsvarlige.
Nu har debatten oven i købet fået den interessante tilføjelse, at transporterne foregår, fordi man ønsker at få svinene slagtet på slagterier i Tyskland, hvor der er indført begrebet kolonnearbejder, der betyder, at mennesker fra Østeuropa arbejder på dårligere løn- og ansættelsesvilkår end de vilkår, de ville have i deres hjemland, hvis de ellers kunne få noget arbejde.
Når man har den tilstand i Danmark og kan konstatere, at vi tilsyneladende intet kan gøre ved det på grund af EU-reglerne, så synes jeg måske, at det er lidt modigt at bruge dyrevelfærd som et eksempel på, at det rigtignok er godt, at vi har EU, og at det alt sammen skal blive meget bedre, når vi får Lissabontraktaten.
Enhedslisten er enig i, at en rigtig reaktion på irernes nej havde været at sige, at så må vi i gang med at forhandle grundlaget for det europæiske samarbejde igen.
Det foreslog vi, da det irske resultat forelå.
Dengang sagde vi, at vi syntes, at man skulle benytte lejligheden til at tage en fornyet diskussion ikke mindst om det, der handler om lønmodtagerrettigheder.
Det gjorde vi, fordi det var det, som den irske fagbevægelse havde brugt som sin begrundelse til at stemme nej, fordi det var det, som de, der er vores politiske venner i Irland, havde brugt som deres begrundelse for at stemme nej, men også fordi det jo var en udfordring, som vi også står over for i Danmark, nemlig hvordan vi håndterer det, som vi ser mere og mere tydeligt som social dumping.
Så langt hen ad vejen er vi enige i Dansk Folkepartis beslutningsforslag.
Når vi ikke umiddelbart kan støtte det, er det jo, fordi det er en smule uklart, hvad det er at rulle EU tilbage til et frihandelsområde, som SF's ordfører også antydede.
Eller er det tilbage til det indre marked med den politiske regulering, Dansk Folkeparti lægger størst vægt på, nemlig at forhindre nogle ganske bestemte mennesker i at rejse rundt i Europa?
Uden at vide det kan man naturligvis ikke støtte et beslutningsforslag.
Efter vores opfattelse er beslutningsforslaget så oven i købet helt forfejlet i forhold til beskrivelsen af situationen i de østeuropæiske lande.
Man har beskrevet disse østeuropæiske lande som nogle parasitter, der sådan lever lidt på nas hos de gode og rige vesteuropæiske lande.
Det mener vi er en helt forkert beskrivelse.
Faktisk er det sådan, at disse lande har gjort sig store anstrengelser for - formentlig i modsætning til de økonomiske og sociale interesser, som store befolkningsgrupper har i disse lande - at tilpasse sig EU's krav om liberaliseringer, frihandel osv., og det er en af forklaringerne på, at man er kommet i svære økonomiske vanskeligheder.
Set i den sammenhæng gør det det selvfølgelig meget vanskeligt at støtte Dansk Folkepartis beslutningsforslag.
Det sidste, jeg skal sige, og som også gør det vanskeligt, er, at Dansk Folkeparti jo har fået den idé, at det er kombinationen af unionsborgerskabet og EF-Domstolen, som betyder, at vi på en lang række områder er frataget mulighederne for selv at bestemme i Danmark.
Realiteten er, at det er EF-Domstolen og det indre markeds regler, og så er det jo lidt vanskeligt, synes jeg, at danne en alliance med Dansk Folkeparti, når Dansk Folkepartis bud er, at vi skal tilbage til det indre marked og ikke have andet.